b'\n_START_ARTICLE_\nPanev\xc4\x97\xc5\xbeio politechnikumas\n_START_SECTION_\nIstorija\n_START_PARAGRAPH_\nPanev\xc4\x97\xc5\xbeio politechnikumas prad\xc4\x97jo veikl\xc4\x85 1960 m. miesto istoriniame pastate Klaip\xc4\x97dos g. 3, buvusios Panev\xc4\x97\xc5\xbeio mokytoj\xc5\xb3 seminarijos patalpose. Tada \xc4\x8dia veik\xc4\x97 vakarinis (kontingentui su viduriniu i\xc5\xa1silavinimu), dieninis (su 8 klasi\xc5\xb3 ir viduriniu i\xc5\xa1silavinimu) bei neakivaizdinis skyriai. Pirmasis direktorius \xe2\x80\x93 Pranas Pranaitis, mokymo daliai tuo metu vadovavo Jonas Andri\xc5\xabnas, v\xc4\x97liau ketverius metus direktoriav\xc4\x99s. Pirmieji d\xc4\x97stytojai - Laima Nemickien\xc4\x97, Gra\xc5\xbeina Skrebien\xc4\x97, Genovait\xc4\x97 Ramanauskien\xc4\x97, Vytautas Panava, Audron\xc4\x97 Galuzien\xc4\x97, Joana Gir\xc5\xa1vildien\xc4\x97, Kazimieras Dubinskas, Jonina Jackevi\xc4\x8dien\xc4\x97, Vytautas Venckevi\xc4\x8dius, Ona Mikalkevi\xc4\x8dien\xc4\x97, Petras Mikalkevi\xc4\x8dius \xe2\x80\x93 k\xc5\xabr\xc4\x97 pirm\xc4\x85sias laboratorijas._NEWLINE_1961 m. politechnikumo baz\xc4\x97je buvo \xc4\xafkurtas KPI vakarinis skyrius (dab. KTU Panev\xc4\x97\xc5\xbeio institutas). Mokomoji ir laboratorin\xc4\x97 baz\xc4\x97 buvo kuriama bendromis abiej\xc5\xb3 mokymo institucij\xc5\xb3 pastangomis. Ja gal\xc4\x97jo naudotis tiek b\xc5\xabsimi technikai, tiek in\xc5\xbeinieriai._NEWLINE_Augan\xc4\x8diai Panev\xc4\x97\xc5\xbeio pramonei reik\xc4\x97jo specialist\xc5\xb3, tod\xc4\x97l buvo ple\xc4\x8diama mokymo \xc4\xafstaigos baz\xc4\x97, daug\xc4\x97jo student\xc5\xb3 ir d\xc4\x97stytoj\xc5\xb3. 1966 m. i\xc5\xa1kilo naujas mokomasis pastatas Laisv\xc4\x97s a. 23. 1967 m. prad\xc4\x97ta naudoti sporto sal\xc4\x97 ir bendrabutis. 1969 m. atsidar\xc4\x97 120 viet\xc5\xb3 valgykla, 1981 m. atidarytas antrasis mokomasis politechnikumo korpusas. 1990 m. Panev\xc4\x97\xc5\xbeio politechnikumo moksleiviai apgyvendinti naujame, \xc5\xa1iuolaiki\xc5\xa1kai \xc4\xafrengtame 12 auk\xc5\xa1t\xc5\xb3 350 viet\xc5\xb3 bendrabutyje. Devintojo de\xc5\xa1imtme\xc4\x8dio pabaigoje politechnikumas pasiek\xc4\x97 savo brandos vir\xc5\xa1\xc5\xabn\xc4\x99. \xc4\x8cia dirbo apie 70 d\xc4\x97stytoj\xc5\xb3, kasmet mok\xc4\x97si apie 1500 student\xc5\xb3, buvo i\xc5\xa1leid\xc5\xbeiama iki 400 absolvent\xc5\xb3. Tuo metu direktoriumi dirbo Sergejus Davydovas, pavaduotojais \xe2\x80\x93 Aleksandra Nevierien\xc4\x97 ir Algis Navickas. Per 30 savo veiklos met\xc5\xb3 politechnikumas i\xc5\xa1leido 8035 absolventus._NEWLINE_1991 m. Panev\xc4\x97\xc5\xbeio politechnikumas reorganizuotas \xc4\xaf Panev\xc4\x97\xc5\xbeio auk\xc5\xa1tesni\xc4\x85j\xc4\x85 technikos mokykl\xc4\x85, kuri 2002 m. tapo Panev\xc4\x97\xc5\xbeio kolegijos Verslo ir technologij\xc5\xb3 fakultetu.'